### NN 83/2025 (23.5.2025.), Uredba o izmjenama i dopunama Uredbe o kvaliteti tekućih naftnih goriva

VLADA REPUBLIKE HRVATSKE

1094

Na temelju članka 48. stavka 1. Zakona o zaštiti zraka (»Narodne novine«, br. 127/19., 57/22. i 136/24.) i članka 30. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj 22. svibnja 2025. donijela

UREDBU

O IZMJENAMA I DOPUNAMA UREDBE O KVALITETI TEKUĆIH NAFTNIH GORIVA

Članak 1.

U Uredbi o kvaliteti tekućih naftnih goriva (»Narodne novine«, broj 131/21.), u članku 2. stavku 1. iza podstavka 2. briše se točka i dodaje podstavak 3. koji glasi:

» – Direktiva (EU) 2023/2413 Europskog parlamenta i Vijeća od 18. listopada 2023. o izmjeni Direktive (EU) 2018/2001, Uredbe (EU) 2018/1999 i Direktive 98/70/EZ u pogledu promicanja energije iz obnovljivih izvora te o stavljanju izvan snage Direktive Vijeća (EU) 2015/652 (SL L 2023/2413, 31. 10. 2023.).«.

Članak 2.

U članku 3. stavku 1. iza riječi: »šumarstvo,« dodaju se riječi: »rekreacijskih plovila,«.

Članak 3.

U članku 5. stavku 1. točki 10. broj: »2710 19 43« zamjenjuje se brojem: »2710 19 44«.

U točki 19. riječi: »do 2710 20 16« brišu se.

Iza točke 29. briše se točka na kraju rečenice i dodaje se točka 30. koja glasi:

»30. biogoriva su biogoriva kako su definirana propisom kojim se reguliraju biogoriva za prijevoz.«.

Članak 4.

U članku 7. stavku 3. riječi: »i energetiku« brišu se.

Članak 5.

U članku 8. stavak 2. mijenja se i glasi:

»(2) Neovisno od propisane vrijednosti udjela metilnih estera masnih kiselina (FAME) u dizelskom gorivu iz stavka 1. ovoga članka, dobavljač i/ili distributer mora osigurati stavljanje na tržište i/ili na raspolaganje na tržištu Republike Hrvatske i dizelsko gorivo s količinom metilnih estera masnih kiselina (FAME) do 7 % (v/v) uz obvezu jasnog označavanja udjela metilnih estera masnih kiselina (FAME) u gorivu u skladu s odredbama članka 22. stavka 2. ove Uredbe.«.

Članak 6.

U članku 11. stavci 2. i 3. mijenjaju se i glase:

»(2) Granična vrijednost količine sumpora u plinskom ulju za uporabu u izvancestovnim pokretnim strojevima, uključujući plovila unutarnje plovidbe, traktorima za poljoprivredu i šumarstvo i rekreacijskim plovilima na tržištu Republike Hrvatske je najviše 10 mg/kg.

(3) Granična vrijednost količine sumpora u tekućim naftnim gorivima, osim plinskih ulja iz stavka 2. ovoga članka, za uporabu u plovilima unutarnje plovidbe i rekreacijskim plovilima kada ne plove morem je najviše 10 mg/kg.«.

Članak 7.

U članku 13. iza stavka 9. dodaje se stavak 10. koji glasi:

»(10) Proglašenjem područja Republike Hrvatske SECA područjem od strane IMO-a, na stavke 1. do 8. ovoga članka odgovarajuće se primjenjuju odredbe članka 14. ove Uredbe.«.

Članak 8.

Članak 14. mijenja se i glasi:

»(1) Granična vrijednost količine sumpora u brodskom gorivu koje koristi pravna ili fizička osoba koja upravlja pomorskim objektom na vezu u lukama ili sidrištima ili plovi unutarnjim morskim vodama i teritorijalnim morem te područjima isključivog gospodarskog pojasa i morskim područjima kontrole onečišćenja, a koja pripadaju SECA područjima je najviše 0,10 % (m/m), osim za goriva na pomorskim objektima koji koriste metode smanjenja emisija iz članka 18. ove Uredbe u sustavu zatvorenog načina rada.

(2) Odredba stavka 1. ovoga članka primjenjuje se na sve pomorske objekte i plovila unutarnje plovidbe kada plove morem ili borave u morskim lukama ili sidrištima, bilo koje državne pripadnosti, uključujući i one čije je putovanje započelo izvan Europske unije.

(3) Pomorski objekti i plovila iz stavka 2. ovoga članka koji koriste brodska goriva s različitom količinom sumpora, moraju izvršiti potrebnu izmjenu goriva prije ulaska u SECA područje, odnosno nakon izlaska iz SECA područja.

(4) Izmjena goriva iz stavka 3. ovoga članka mora biti zabilježena u brodskom dnevniku.

(5) Odredba stavka 1. ovoga članka ne primjenjuje se na području Republike Hrvatske, odnosno u lukama, unutarnjim morskim vodama i teritorijalnim morem te morskim područjima u kojima Republika Hrvatska ostvaruje suverena prava i jurisdikciju, osim u slučaju njegova proglašenja SECA područjem od strane ­IMO-a i to 12 mjeseci od dana stupanja na snagu proglašenja.

(6) U slučaju proglašenja iz stavka 5. ovoga članka, tijelo državne uprave nadležno za pomorstvo je odgovorno za provedbu odredbi iz stavka 1. ovoga članka za sve pomorske objekte i plovila unutarnje plovidbe kada plove morem ili borave u morskim lukama ili sidrištima pod zastavama bilo koje državne pripadnosti.«.

Članak 9.

U članku 16. stavak 1. mijenja se i glasi:

»(1) Ministarstvo i tijelo državne uprave nadležno za pomorstvo nastoje osigurati dostupnost brodskih goriva koja su u skladu s odredbama ove Uredbe.«.

Članak 10.

U članku 22. iza stavka 4. dodaje se stavak 5. koji glasi:

»(5) Dobavljač i/ili distributer dizelskog goriva s udjelom metilnih estera masnih kiselina (FAME) do najviše 10 % (v/v) obvezan je osigurati da na svim prodajnim mjestima na kojima prodaje takvo dizelsko gorivo, potrošači dobiju odgovarajuće informacije o mogućnosti njegova korištenja sukladno važećem izdanju norme HRN EN 16734.«.

Članak 11.

U prilogu III. Tablici III.1 Granične vrijednosti sastavnica i značajki kvalitete dizelskoga goriva koje se stavlja na tržište Republike Hrvatske, namijenjenog uporabi u vozilima s motorima s kompresijskim paljenjem u retku »količina metilnih estera masnih kiselina (FAME)«, stupcu »Granične vrijednosti« »najviše«, broj: »7,0« zamjenjuje se brojem: »10,0«.

Članak 12.

Ova Uredba stupa na snagu prvoga dana od dana objave u »Narodnim novinama«.

Klasa: 022-03/25-03/06
 Urbroj: 50301-05/31-25-6
 Zagreb, 22. svibnja 2025.

Predsjednik
 mr. sc. Andrej Plenković, v. r.